《高阳台 水流云在舫主人王蕊仙诔词，石君倩作》
清代·萧恒贞

风絮难团，波萍易碎，吴艭梦断而今。打桨江头，十年弹指光阴。

啼莺散后垂杨老，惹词人、泪浣离襟。更谁堪、钗语盟寒，镜约愁深。

颦眉恰似初三月，奈修娥乍见，偏促西沉。榻雨釭花，等闲凉到鸳衾。

霜潮瘦尽鱼笺冷，怕思量、侬也难禁。怎消它、薄劣春怀，闷损秋心。

作者简介：萧恒贞，字月楼，高安人，芗泉方伯妹，山西泽州知府丹徒周天麟室，天麟亦工词，闺中唱和，人以赵管比之。